DELEGIRANA ODLOČBA NADZORNEGA ORGANA EFTE št. 264/21/COL

z dne 23. novembra 2021

glede ukrepov v nujnih primerih na Norveškem zaradi izbruhov visokopatogene aviarne influence v skladu s členom 259(1)(c) Uredbe (EU) 2016/429 ter členi 21, 39 in 55 Delegirane uredbe (EU) 2020/687 [2022/40]

Dne 25. novembra 2021 popravljena z delegirano odločbo Nadzornega organa Efte št. 266/21/COL

NADZORNI ORGAN EFTE JE –

ob upoštevanju Sporazuma med državami Efte o ustanovitvi nadzornega organa in sodišča ter zlasti člena 1(2) in člena 3 Protokola 1 k Sporazumu,

ob upoštevanju akta iz točke 13 dela 1.1 poglavja I Priloge I k Sporazumu o evropskem gospodarskem prostoru (v nadaljnjem besedilu: Sporazum EGP), Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (v nadaljnjem besedilu: Uredba (EU) 2016/429) (1), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti člena 257(1), člena 258(1), (2) in (3) in člena 259(1)(c) Uredbe,

ob upoštevanju akta iz točke 13e dela 1.1 poglavja I Priloge I k Sporazumu EGP, Delegirane uredbe Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (v nadaljnjem besedilu: Delegirana uredba (EU) 2020/687) (2), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti členov 21, 39 in 55 Uredbe,

ob upoštevanju akta iz točke 13a dela 1.1 poglavja I Priloge I k Sporazumu EGP, Izvedbene uredbe Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (v nadaljnjem besedilu: Izvedbena uredba (EU) 2018/1882) (3), kakor je bila prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti členov 1 in 2 ter Priloge k tej Uredbi,

kot je bila prilagojena Sporazumu EGP s točko 4(d) Protokola 1 k Sporazumu EGP,

ob upoštevanju naslednjega:

Visokopatogena aviarna influenca je kužna virusna bolezen ptic, ki lahko resno vpliva na donosnost reje perutnine ter povzroča motnje v trgovini znotraj Evropskega gospodarskega prostora (v nadaljnjem besedilu: EGP). Virusi visokopatogene aviarne influence lahko okužijo ptice selivke, te pa jih nato lahko razširijo prek velikih razdalj med svojimi jesenskimi in spomladanskimi migracijami. Prisotnost virusov visokopatogene aviarne influence pri divjih pticah torej pomeni stalno grožnjo za neposreden in posreden vnos teh virusov na gospodarstva, na katerih se gojijo perutnina ali ptice v ujetništvu. Ob izbruhu visokopatogene aviarne influence obstaja tveganje, da se povzročitelj bolezni razširi na druga gospodarstva, na katerih se gojijo perutnina ali ptice v ujetništvu.

Uredba (EU) 2016/429, Delegirana uredba (EU) 2020/687 in Izvedbena uredba (EU) 2018/1882 so bile vključene v priloge k Sporazumu EGP ter veljajo od 21. aprila 2021.

Uredba (EU) 2016/429 določa nov zakonodajni okvir za preprečevanje in obvladovanje bolezni, ki se prenašajo na živali ali ljudi. Visokopatogena aviarna influenca je glede na člen 9(1)(a)(i) Uredbe (EU) 2016/429 bolezen s seznama, za katero se uporabljajo pravila za preprečevanje in obvladovanje bolezni, določena v tej Uredbi. V Prilogi k Izvedbeni uredbi (EU) 2018/1882 je visokopatogena aviarna influenca navedena kot bolezen kategorij A, D in E, kot so opredeljene v členu 1 te uredbe.

Nadzorni organ Efte (v nadaljnjem besedilu: Nadzorni organ) mora v skladu s členom 259(1) Uredbe (EU) 2016/429 preučiti ukrepe v nujnih primerih norveških pristojnih organov v skladu s členom 257(1)(a) ali členom 258 iste uredbe v primeru izbruha bolezni s seznama iz člena 9(1), točka (a), vključno z visokopatogeno aviarno influenco (v nadaljnjem besedilu: norveški ukrepi). Nadzorni organ mora v skladu s členom 259(1)(c) sprejeti ukrepe v nujnih primerih iz člena 257(1), s katerimi odobri norveške ukrepe, če meni, da je to potrebno za preprečitev neupravičene prekinitve premikov živali in proizvodov.

Delegirana uredba (EU) 2020/687 dopolnjuje pravila za obvladovanje bolezni kategorij A, B in C iz Uredbe (EU) 2016/429, vključno z ukrepi za obvladovanje bolezni za visokopatogeno aviarno influenco. V členu 21 navedene uredbe je določena vzpostavitev zaščitnih in ogroženih območij v primeru izbruha bolezni kategorije A, vključno z visokopatogeno aviarno influenco. Ta regionalizacija se uporablja zlasti za ohranitev zdravstvenega statusa ptic na preostalem ozemlju Norveške s preprečevanjem vnosa patogenega organizma in zagotavljanjem zgodnjega odkrivanja bolezni.

Norveška je 12. novembra 2021 prijavila izbruh visokopatogene aviarne influence v jati kokoši nesnic na svojem ozemlju (v nadaljnjem besedilu: prvi izbruh) (4). Norveški pristojni organi so sprejeli potrebne ukrepe za obvladovanje bolezni v skladu z Delegirano uredbo (EU) 2020/687, vključno z vzpostavitvijo zaščitnih in ogroženih območij okoli območja izbruha.

Norveška je 18. novembra 2021 prijavila drugi izbruh (5) visokopatogene aviarne influence na gospodarstvu s kokošmi nesnicami, ki je bilo znotraj območij, že vzpostavljenih okoli območja prvega izbruha. Norveški pristojni organi so sprejeli potrebne ukrepe za obvladovanje bolezni v skladu z Delegirano uredbo (EU) 2020/687, pri čemer so prilagodili zaščitna in ogrožena območja, vzpostavljena okoli območja prvega izbruha bolezni, tako, da so vključevala najmanj trikilometrski radij zaščitnega območja in desetkilometrski radij ogroženega območja okoli gospodarstva, na katerem je prišlo do drugega izbruha bolezni.

Da bi preprečili kakršnekoli nepotrebne motnje v trgovini znotraj EGP, je treba takoj opredeliti zaščitna in ogrožena območja, ki jih je Norveška vzpostavila v zvezi z izbruhi visokopatogene aviarne influence.

V skladu s tem so zaščitna in ogrožena območja v zvezi z visokopatogeno aviarno influenco na Norveškem, na katerih se izvajajo ukrepi za obvladovanje bolezni iz Delegirane uredbe (EU) 2020/687, navedena v Prilogi k tej odločbi o odobritvi norveških ukrepov v skladu s členom 259(1)(c) Uredbe (EU) 2016/429, trajanje te regionalizacije pa je določeno v navedeni prilogi.

Nadzorni organ je v sodelovanju z Norveško proučil ukrepe za obvladovanje bolezni in presodil, da so meje zaščitnih in ogroženih območij, ki so jih določili norveški pristojni organi, dovolj oddaljene od katerega koli gospodarstva, na katerem je bil potrjen novi izbruh visokopatogene aviarne influence.

Nadzorni organ je 17. novembra 2021 z Delegirano odločbo št. 262/21/COL (dokument št. 1249845) ustrezno predložil osnutek odločbe veterinarskemu in fitosanitarnemu odboru (v nadaljnjem besedilu: Odbor Efte) v skladu s členom 259(1) in členom 266(2) Uredbe (EU) 2016/429. Odbor Efte je 23. novembra 2021 podal pozitivno mnenje o osnutku odločbe. Zato je osnutek odločbe v skladu z mnenjem Veterinarskega in fitosanitarnega odbora –

SPREJEL NASLEDNJO ODLOČBO:

Člen 1 Zaščitna in ogrožena območja, ki jih Norveška vzpostavi v skladu s členom 21 Delegirane uredbe (EU) 2020/687, ter trajanje ukrepov, ki jih je treba po izbruhu visokopatogene aviarne influence pri perutnini ali pticah v ujetništvu izvajati na takih zaščitnih območjih v skladu s členom 39 in ogroženih območjih v skladu s členom 55 navedene delegirane uredbe, so določena in odobrena na ravni držav Efte, ki so del EGP, ter navedena v Prilogi k tej odločbi.

Člen 2 Norveška zagotovi, da: (a) zaščitna območja, ki jih v skladu s členom 21(1)(a) Delegirane uredbe (EU) 2020/687 vzpostavijo njihovi pristojni organi, obsegajo vsaj zaščitna območja iz dela A Priloge k tej odločbi; (b) se ukrepi, ki jih je treba izvajati na zaščitnih območjih, kot je določeno v členu 39 Delegirane uredbe (EU) 2020/687, ohranijo vsaj do datumov za zaščitna območja iz dela A Priloge k tej odločbi.

Člen 3 Norveška zagotovi, da: (a) ogrožena območja, ki jih v skladu s členom 21(1)(b) Delegirane uredbe (EU) 2020/687 vzpostavijo njihovi pristojni organi, obsegajo vsaj ogrožena območja iz dela B Priloge k tej odločbi; (b) se ukrepi, ki jih je treba izvajati na ogroženih območjih, kot je določeno v členu 55 Delegirane uredbe (EU) 2020/687, ohranijo vsaj do datumov za ogrožena območja iz dela B Priloge k tej odločbi.

Člen 4 Ta odločba začne veljati na dan podpisa.

Člen 5 Ta odločba se uporablja do najnovejšega datuma iz Priloge k tej odločbi, ko se ukrepi za obvladovanje bolezni na kateremkoli zaščitnem ali ogroženem območju prenehajo izvajati v skladu s členom 39 ali 55 Delegirane uredbe (EU) 2020/687, kakor je ustrezno.

Člen 6 Ta odločba je naslovljena na Norveško.

Člen 7 Ta odločba je verodostojna v angleškem jeziku.

V Bruslju, 23. novembra 2021 Za Nadzorni organ Efte na podlagi Odločbe o prenosu pooblastil št. 130/20/COL Högni S. KRISTJÁNSSON odgovorni član kolegija Melpo-Menie JOSÉPHIDÈS sopodpisana kot direktorica za pravne in izvršilne zadeve

(1) Vključena v Sporazum EGP s Sklepom Skupnega odbora EGP št. 179/2020 z dne 11. decembra 2020.

(2) Vključena v Sporazum EGP s Sklepom Skupnega odbora EGP št. 3/2021 z dne 5. februarja 2021.

(3) Vključena v Sporazum EGP s Sklepom Skupnega odbora EGP št. 179/2020 z dne 11. decembra 2020.

(4) Dokument št. 1248890.

(5) Dokument št. 1249847.